**Notă informativă**

**la proiectul Hotărârii cu privire la modificarea Hotărârii Guvernului nr.998 din 20.08.2003 privind activitatea serviciului de colectare a impozitelor și taxelor locale din cadrul primăriei.**

|  |
| --- |
| **1. Denumirea autorului şi, după caz, a participanților la elaborarea proiectului** |
| Prezentul proiect de hotărâre este elaborat de către Ministerul Finanțelor. |
| **2. Condițiile ce au impus elaborarea proiectului de act normativ şi finalitățile urmărite** |
| Prezentul proiect, este elaborat în scopul îmbunătățirii administrării fiscale aferent calculării și colectării impozitelor și taxelor locale de către SCITL.  Conform prevederilor Titlului V al Codului fiscal,  Serviciile de colectare a impozitelor şi taxelor locale din cadrul primăriilor (în continuare - SCITL) sunt organe cu exercitarea atribuțiilor de administrare fiscală.  Atribuțiile, drepturile și obligațiile SCITL sunt stabilite în articolele 156-158 din Codul fiscal.  Reieșind din prevederile art. 160 din Codul fiscal, organizarea şi funcționarea SCITL, sînt reglementate printr-un regulament, aprobat de consiliul local, elaborat în baza Regulamentului – tip privind serviciul de colectare a impozitelor şi taxelor locale din cadrul primăriei, aprobat prin Hotărârea Guvernului nr. 998 din 20 august 2003.  Conform prevederilor Titlului V al Codului fiscal, în sarcina SCITL se pune organizarea evidenței contribuabililor și a obligațiilor fiscale calculate la impozitele și taxele locale, inclusiv a restanțelor, transferarea mijloacelor bănești încasate la bugetul unităților administrativ-teritoriale, aplicarea majorării de întârziere (penalității) și amenzilor conform legislației fiscale, în modul stabilit prin Hotărârea Guvernului privind activitatea serviciului de colectare a impozitelorşi taxelor locale din cadrul primăriei nr. 998 din 20.08.2003.  Totodată, conform titlului VII al Codului fiscal, SCITL împuternicite de autoritățile administrației publice locale calculează, încasează și transferă la buget unele din taxele locale prevăzute la art. 289 alin. (2) al Codului fiscal.  În vederea facilitării şi optimizării procesului privind organizarea şi evidenta obligațiilor fiscale precum şi asigurării plenitudinii calculării şi încasării la buget a impozitelor și taxelor locale, a fost elaborat proiectul hotărârii Guvernului cu privire la modificarea și completarea Hotărârii Guvernului nr. 998 din 20 august 2003 privind activitatea serviciului de colectare a impozitelor și taxelor locale din cadrul primăriei.  Scopul modificărilor propuse este aducerea prevederilor Hotărârii Guvernului nr. 998 din 20 august 2003 în concordanță cu prevederile Codului fiscal, prin optimizarea evidenței contribuabililor și obligațiilor fiscale și eficientizarea calculării și achitării impozitelor și taxelor locale de către SCITL (perceptorii fiscali) la buget.  Organizarea evidenței obligațiilor fiscale aferente impozitelor și taxelor locale, în mod electronic, va permite simplificarea şi automatizarea întregului proces şi va asigura verificarea plenitudinii calculării obligațiilor fiscale, aplicarea scutirilor, aplicarea reducerii în mărime de 15 % la achitarea impozitului pe bunurile imobiliare pînă la 30 iunie a anului în curs, precum şi a majorării de întârziere şi va asigura vizualizarea restanței înregistrate în cazul obiectelor neevaluate. Totodată, organizarea electronică va conduce la facilitarea procesului de achitare a impozitelor și taxelor locale de către subiecții impunerii.  Totodată, utilizarea SIA menționat va îmbunătăți modul de evidență a contribuabililor și a sumelor impozitelor și taxelor calculate/încasate de către SCITL și va asigura pentru primării, crearea unui registru al subiecților impunerii care va servi la evidența contribuabililor cît și la efectuarea plăților la buget a impozitelor și taxelor locale. |
| **3.** **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul de hotărâre nu are drept scop armonizarea legislației naționale cu legislația Uniunii Europene. |
| **4. Principalele prevederi ale proiectului şi evidențierea elementelor noi** |
| Proiectul Hotărârii Guvernului cu privire la modificarea Hotărârii Guvernului nr.998 din 20.08.2003 privind activitatea serviciului de colectare a impozitelor și taxelor locale din cadrul primăriei are ca obiectiv principal instituirea utilizării Sistemul informațional automatizat “Stingerea obligațiilor fiscale prin intermediul Serviciului de colectare a impozitelor şi taxelor locale” (în continuare SIA SCITL) în scopul organizării evidenței obligațiilor fiscale la impozitele și taxele locale aferente persoanelor fizice care nu sunt înregistrate în calitate de întreprinzător.  Prin promovarea acestui proiect prioritar se urmărește:  - utilizarea unui sistem informațional automatizat,  - generare şi procesare a avizelor de plată la impozitul pe bunurile imobiliare și impozitul funciar în mod electronic,  - în cazul depășirii termenului de plată, majorarea de întârziere se calculează în mod automatizat de către SIA SCITL, pentru fiecare zi de întârziere, începînd cu ziua următoare de la expirarea termenului de plată, inclusiv ziua achitării plăţilor,  - generarea încasărilor aferent sumelor impozitelor și taxelor în mod electronic. |
| **5.** **Fundamentarea economico-financiară** |
| Conform celor descrise de mai sus, adoptarea prezentului proiect nu comportă cheltuieli suplimentare. Implementarea Sistemului Informațional Automatizat se va efectua în limita mijloacelor bănești alocate Serviciului Fiscal de Stat. |
| **6. Modul de încorporare a actului în cadrul normativ în vigoare** |
| Prezentul proiect de hotărâre nu necesită abrogarea sau elaborarea unor acte normative noi. |
| **7. Avizarea şi consultarea publică a proiectului** |
| În conformitate cu prevederile Regulamentului Guvernului aprobat prin Hotărârea Guvernului nr. 610/2018, prezentul proiect se transmite Cancelariei de Stat pentru înregistrare. Proiectul urmează a fi consultat cu IP Centrul de Tehnologii Informaționale în Finanțe, Ministerul Justiției, Centrul Național Anticorupție, Congresul Autorităților Locale din Moldova. |
| **8. Constatările expertizei anticorupție** |
| Informația privind rezultatele expertizei anticorupție va fi inclusă după recepționarea raportului de expertiză anticorupție în sinteza obiecțiilor şi propunerilor/recomandărilor la proiectul de hotărâre. |
| **9. Constatările expertizei de compatibilitate** |
| Informația referitoare la concluziile aferente expertizei de compatibilitate va fi inclusă după recepționarea deciziei de compatibilitate. |
| **10.** **Constatările expertizei juridice** |
| Informația referitoare la concluziile expertizei privind compatibilitatea proiectului de hotărâre cu alte acte normative în vigoare, precum şi respectarea normelor de tehnică legislativă va inclusă după recepționarea expertizei juridice în sinteza obiecțiilor şi propunerilor/recomandărilor la proiectul de hotărâre. |

**Ministrul Finanțelor**  (semnat electronic) **Natalia GAVRILIȚA**